রবিবার শিক্ষার্থীদের আন্দেলন চলাকালে সায়েন্স ল্যাবরেটরি এলাকায় সাংবাদিক এবং ফটো সাংবাদিকদের ওপর টার্গেট করে হামলা করা হয়৷ হেলমেট পরে এই হামলায় দুর্বৃত্তরা রড, জিআই পাইপ এবং চাপাতি ব্যবহার করে৷ হামলায় মোট ১০-১২ জন সাংবাদিক আহত হন৷ তাঁদের মধ্যে অ্যাসোসিয়েটেড প্রেস বা এপি-র এএম আহাদের অবস্থা গুরুতর৷ হামলায় আহত দৈনিক বণিক বার্তার ফটো সাংবাদিক পলাশ শিকদার ডয়চে ভেলেকে বলেন, ‘‘আমরা আগেও পেশাগত দায়িত্ব পালন করতে গিয়ে নানা ধরনের বাধার মুখে পড়েছি৷ কিন্তু এবার যেভাবে হামলা চালানো হয়েছে, তা অতীতে কখনো দেখিনি৷ আমাদের ওপর কয়েক দফা হামলা চালানো হয়৷ প্রথম দফা হামলার পর প্রাথমিক চিকিৎসা নিয়ে বের হবার পর আবারো হামলা করে তারা৷ আর সেটা তারা করে পুলিশের সামনেই৷ আমাদের কেউ রক্ষা করতে এগিয়ে আসেনি৷ আমরা যদি পালাতে না পারতাম তাহলে হয়ত আমাদের মেরেই ফেলত৷”